Document ID: 32005R1360

KOMISJONI MÄÄRUS (EÜ) nr 1360/2005,
18. august 2005,
millega muudetakse määrust (EÜ) nr 817/2004, millega kehtestatakse üksikasjalikud eeskirjad nõukogu määruse (EÜ) nr 1257/1999 (Euroopa Põllumajanduse Arendus- ja Tagatisfondi (EAGGF) toetuse kohta maaelu arendamiseks) kohaldamiseks
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 17. mai 1999. aasta määrust (EÜ) nr 1257/1999 Euroopa Põllumajanduse Arendus- ja Tagatisfondi (EAGGF) toetuse kohta maaelu arendamiseks ning teatavate määruste muutmise ja kehtetuks tunnistamise kohta, (1) eriti selle artiklit 34,
ning arvestades järgmist:
(1)
Määruse (EÜ) nr 1257/1999 artikliga 23 nähakse ette, et ühendus võib anda toetust põllumajandustootjatele, kes võtavad põllumajanduse keskkonnapoliitikaga seotud kohustusi, aga need peavad olema heade põllumajandustavade rakendamisest ulatuslikumad. Mõnede põllumajanduse keskkonnapoliitikaga seotud viieaastase võetud kohustuste kehtivus lõpeb enne 31. detsembrit 2006. Nõukogu määruse (EÜ) 1782/2003 (millega kehtestatakse ühise põllumajanduspoliitika raames kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks) (2) II jaotise 1. peatükis sätestatud nõuetele vastavuse põhimõtte sisseviimise tõttu on põllumajanduse keskkonnapoliitikaga seotud kohustuste puudumisel talupidajate kohustused erinevad. Uusi eeskirju kohaldatakse ajavahemikku 2007-2013 hõlmava maaelu arenguprogrammiga seotud põllumajanduse keskkonnameetme suhtes.
(2)
Uute viieaastaste lepingute sõlmimise asemel vastavalt käesoleva programmiperioodi suhtes kohaldatavatele eeskirjadele võivad liikmesriigid soovida pikendada põllumajandustootjatega praegu kehtivaid põllumajanduse keskkonnapoliitikaga seotud lepinguid, nii et viimane kohustustega kaetud aasta ei algaks hiljem kui 31. detsembril 2006.
(3)
Komisjoni määruse (EÜ) nr 817/2004 (3) kohaselt tuleks olla paindlikum juhtudel, kui põllumajandustootjad on üle andnud olulise osa alast, mille suhtes põllumajanduse keskkonnapoliitikaga seotud kohustus algselt võeti, tagades samal ajal, et säilib nimetatud kohustusest tulenev kasu keskkonnale.
(4)
Seetõttu tuleks määrust (EÜ) nr 817/2004 vastavalt muuta. Muudatusi tuleks kohaldada alates 1. jaanuarist 2005, kui osad esialgsed lepingud võivad olla lõppenud.
(5)
Käesoleva määrusega ettenähtud meetmed on kooskõlas põllumajandusstruktuuride ja maaelu arengu komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 817/2004 muudetakse järgmiselt.
1.
Artiklile 21 lisatakse järgmine lõige:
“3. Kui põllumajanduse keskkonnapoliitikaga seotud kohustuste kehtivusaeg lõpeb enne määruse (EÜ) nr 1257/1999 artiklis 42 sätestatud programmiperioodi, võivad liikmesriigid seda pikendada nii, et viimane kohustustega kaetud aasta ei alga hiljem kui 31. detsembril 2006.
Liikmesriigid võivad lubada kohandada kohustusega hõlmatud põllumajandusettevõtte alasid, et võtta arvesse toetust saava põllumajandusettevõtte ühe osa üleandmist teisele isikule pikendatud perioodil, tingimusel et kõnealused kohandused ei vähenda hõlmatud ala rohkem kui 50 %.”;
2.
artikli 36 lõiked 1 ja 2 asendatakse järgmisega:
“Kui toetusesaaja annab toetuse määramise tingimusena võetud kohustuse kehtivusajal kogu oma põllumajandusettevõtte või osa sellest üle teisele isikule, võib viimane kohustuse ülejäänud ajaks üle võtta. Kui kohustust üle ei võeta, tagastab toetusesaaja määratud toetuse.
Liikmesriigid, kohaldades proportsionaalsuse põhimõtet, võivad nõuda toetuse tagastamist järgmistel juhtudel:
a)
kui toetusesaaja on täitnud märkimisväärse osa võetud kohustusest ja lõpetab põllumajandustegevuse, mistõttu õigusjärglase jaoks ei ole otstarbekas kohustust üle võtta;
b)
kui toetuse saaja põllumajandusettevõte antakse artikli 21 lõike 3 kohaselt üle kohustuse pikendatud perioodil ja kui ei anta üle rohkem kui 50 % alast, mis oli hõlmatud kohustusega ennem selle pikendamist.”
Artikkel 2
Käesolev määrus jõustub seitsmendal päeval pärast selle avaldamist Euroopa Liidu Teatajas.
Käesolevat määrust kohaldatakse alates 1. jaanuarist 2005. Määruse (EÜ) nr 817/2004 artikli 21 lõike 3 esimene lõik, mis on lisatud käesoleva määruse artikli 1 lõikega 1, ei mõjuta siiski enne käesoleva määruse jõustumist pikendatud kohustuste kehtivust.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 18. august 2005

Labels: 15
19
5
6